
AVIZ
asupra propunerii legislative privind instituirea “Programului de acordare a unor forme de sprijin financiar pentru unităţile de cult aparţinând cultelor religioase recunoscute în România”
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind instituirea “Programului de acordare a unor forme de sprijin financiar pentru unităţile de cult aparţinând cultelor religioase recunoscute în România” , trimisă cu adresa nr. PL.x 515 din 8 septembrie 2008 şi înregistrată sub nr. 31/826 din 9.09.2008.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din Regulamentul Camerei Deputaţilor, republicat.


Senatul a respins  iniţiativa legislativă în şedinţa din 25 iunie 2008.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut iniţiativa legislativă în şedinţa din 27 ianuarie 2009.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ cu nr. 363 din 24.03.2008 precum şi punctul de vedere al Guvernului, transmis cu adresa nr. 1979 din 09.05.2008 în care precizează că nu susţine adoptarea prezentei iniţiative legislative.
Pe parcursul dezbaterilor, membrii Comisiei au constatat că prevederile iniţiativei legislative se suprapun, în mare parte, cu cele ale actualei Ordonanţe a Guvernului nr. 82/2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, aprobată cu modificări, prin Legea nr. 125/2002, ceea ce ar duce la o suprapunere legislativă.
  

În urma dezbaterilor, membrii Comisiei au hotărât, în unanimitate, avizarea negativă a iniţiativei legislative.


În raport de obiectul şi conţinutul său, propunerea legislativă face parte din categoria legilor ordinare. 

